Նիստից բացակայում էր ավագանու անդամ Օլեգ Դուլգարյանը: Վերջինս հեռախոսով մեզ հայտնեց, որ աշխատանքային անհետաձգելի այցով գտնվում է Երևանում և գյուղապետ Սահակ Նազարյանին գրավոր դիմել է ավագանու նիստը մեկ օրով հետաձգելու համար, սակայն գյուղապետը մերժել է իր դիմումը: «Քվորումն ապահովում է և մենք կարող ենք ավագանու նիստը հայտարարել բացված»,- ասաց Սահակ Նազարյանը: Վերջինս ավագանուն ներկայացրեց նիստի օրակարգը, ասաց, որ օրակարգում դրված է 12,1 հա հողամասի հողատեսքը փոխելու հարցը: «Խոսքը վերաբերում է Նահատակ ձորում գտնվող Ախթալայի լեռնահարստացման կոմբինատի սեփականությունը հանդիսացող ներկայիս գործող պոչամբարից ներքև գտնվող հողատարածքին: Փոփոխության արդյունքում գյուղատնտեսական նշանակության 12,1 հա հողատարածքը դառնալու է արդյունաբերական–ընդերքօգտագործման արտադրական նշանակության օբյեկտ: Այսօրվա նիստի մեր խնդիրը հողատեսքի փոփոխության համար ավագանու անդամների համաձայնությունը ստանալն է»,- ասաց Ս. Նազարյանը: